**О Б Р А З Л О Ж Е Њ Е**

**I. УСТАВНИ ОСНОВ ЗА ПОТВРЂИВАЊЕ СПОРАЗУМА**

Уставни основ за доношење овог закона садржан је у одредби члана 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗА ПОТВРЂИВАЊЕ СПОРАЗУМА**

Унапређивање економских односа са међународним финансијских институцијама, као и стварање што бољих економских услова за раст привреде и животног стандарда грађана Републике Србије, представљају једне од основних циљева Владе.

Међународна инвестициона банка (на енглеском језику: *International Investment Bank*) представља једну од водећих међународних финансијских институција са чланством које чине: Република Бугарска, Република Куба, Чешка Република, Мађарска, Монголија, Румунија, Руска Федерација, Словачка Република и Социјалистичка Република Вијетнам.

Међународна инвестициона банка је једна од најбоље оцењених финансијских институција, у својим регионима пословања, са просечном оценом А од стране међународних рејтинг агенција. *Moody’s* оцењује Међународну инвестициону банку као А3, са стабилним изгледима, *S&P* оцењује као А-, са стабилним изгледима, *Fitch* оцењује као А-, са стабилним изгледима, док руска *АКРА* оцењује као А, са стабилним изгледима.

Напомиње се да су хартије од вредности Међународне инвестиционе банке предмет трговања на берзама у Братислави, Букурешту, Будимпешти, Москви, Прагу и Бечу.

Међународна инвестициона банка је специјализована за средњорочно и дугорочно финансирање пројеката, чији је циљ подршка економском развоју држава чланица, и позитиван друштвени, економски и еколошки утицај.

Истовремено, Међународна инвестициона банка нуди директно финансирање и кредите у партнерству са другим финансијским институцијама, као и преко партнерских банака.

За започињање преговора о приступању у чланство Међународне инвестиционе банке, Република Србије је доставила 17. септембра 2021. године, Изјаву о заинтересованости са којом је, формално, исказала своју заинтересованост да постане држава чланица Међународне инвестиционе банке.

Република Србија и Међународна инвестициона банка су потписале 4. новембра 2021. године Меморандум о разумевању чије одредбе представљају оквир параметара неопходних за чланство Републике Србије у Међународној инвестиционој банци, и након наведеног меморандума доставила је званичну Апликацију за приступање Међународној инвестиционој банци, која представља један од формалних докумената са којим Република Србија изражава своју намеру да приступи предметној међународној организацији.

На датум 8. децембра 2021. године надлежни органи Међународне инвестиционе банке одобрили су приступање Републике Србије овој организацији.

У циљу испуњења обавеза које је Република Србија преузела ступањем у наведену организацију потребно је потврдити конститутиван документ ове организације у виду Споразума о оснивању Међународне инвестиционе банке.

**III. ОСНОВНИ ПРАВНИ ИНСТИТУТИ И ПОЈЕДИНАЧНА РЕШЕЊА**

Члан 1. овог закона прописује да се потврђује Споразум о оснивању Међународне инвестиционе банке, потписан у Москви, 10. јула 1970. године, у оригиналу на руском и енглеском језику.

Члан 2. овог закона садржи текст Споразума о оснивању Међународне инвестиционе банке, у оригиналу на енглеском језику и у преводу на српском језику.

Члан 3. прописује да овај закон ступа на снагу наредног дана од дана објављивања у „Службеном гласнику Републике Србије - Међународни уговори”.

**IV. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА СПРОВОЂЕЊЕ ЗАКОНА О ПОТВРЂИВАЊУ СПОРАЗУМА**

За спровођење овог закона није потребно обезбеђивање средстава у буџету Републике Србије.

**V. РАЗЛОЗИ ЗБОГ КОЈИХ СЕ ПРЕДЛАЖЕ СТУПАЊЕ НА СНАГУ ЗАКОНА О ПОТВРЂИВАЊУ СПОРАЗУМА ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ – МЕЂУНАРОДНИ УГОВОРИ ”**

Предлаже се да овај закон ступи на снагу наредног дана од дана објављивања у „Службеном гласнику Републике Србије – Међународни уговори”, будући да постоји нарочито оправдани разлог за ступање на снагу закона пре осмог дана од дана објављивања, у складу са чланом 196. став 4. Устава Републике Србије. Наиме, Република Србија потписивањем Меморандума о разумевању између Републике Србије и Међународне инвестиционе банке преузела је обавезу уплаћивања прве рате у основни капитал Међународне инвестиционе банке у вредности од 10.000.000,00 евра (десет милиона евра) у року од месец дана од датума потврђивања Споразума о оснивању Међународне инвестиционе банке од стране Народне скупштине.